பொருள் – ஊஞ்சலின் மேல் உள்ள விதானமானது, முத்துக்கள் கோர்க்கப்பட்ட நீல நிற பட்டுத் துணியால் அமைக்கப்பட்டுள்ளது. இதனைக் காணும்போது, நக்ஷத்திரங்கள் கூடிய ஆகாயம் போல் உள்ளது. ஆகாயத்தில் காணப்படுகின்ற பதினாறு கலைகளுடன் கூடிய சந்திரன் போன்று வெண்கொற்றக் குடை உயர்ந்து நிற்கிறது. சந்திரனின் குளிர்ந்த கதிர்கள் போன்று உனது இரண்டு பக்கத்திலும் சாமரங்கள் வீசப்படுகின்றன. உனது திருமேனி மீது நவரத்தினங்களின் கூட்டத்தால் தொடுக்கப்பட்ட மாலை அசைகின்றது. அந்த மாலையின் நடுவே, தேன் சிந்தும் தாமரை மலரில் வாழ்கின்ற ஸ்ரீரங்கநாச்சியார் உனது திருமார்பில் அமர்ந்தபடி, உன்னுடன் சேர்ந்து ஆடுகிறாள். இதனைக் காணும்போது, கற்பக வனத்தில் வசிக்கின்ற செல்வம் நிறைந்த இந்திரனின் வில் நடுவே தோன்றுகின்ற மழைக்கால மின்னல் போன்று உள்ளது. இப்படியாகத் தென்திசையில் எழுந்தருளியுள்ள அழகியமணவாளா! ஊஞ்சல் ஆடுவாயாக!